Okresná prokuratúra Nitra 
Damborského 1, 949 99 Nitra 1 	

Sp. zn. : 1 Pv 436/10/4403	Nitra, 31.5.2012
EEČ : 2-32-0-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec detí XXXXX, nar. XXXXX a XXXXX nar. XXXXX, obe bytom u matky XXXXX v Topoľčiankach, hoci má k nim vyživovaciu povinnosť vyplývajúcu zo Zákona o rodine a rozsudkom Okresného súdu Nitra sp. zn. 24P/79/2005 zo dňa 20.12.2005 mu výška tejto povinnosti bola určená tak, že má prispievať na výživu maloletého XXXXX sumou 1.100,- Sk (36,51 €) mesačne a na XXXXX sumou  1.100,- Sk (36,51 €) mesačne vždy do 15-teho dňa v mesiaci vopred k rukám matky, si túto zákonnú vyživovaciu povinnosť riadne neplní, a tak za obdobie od 01.11.2008 do 28.06.2011 dlhuje na výživnom k rukám matky XXXXX sumu vo výške 1.054,81 €, 

lebo zanikla trestnosť činu
Odôvodnenie:
Policajt Okresného riaditeľstva PZ v Nitre uznesením ČVS: ORP-1345/2-OSV-NR-2010 zo dňa 18.06. 2010 podľa § 199 odsek 1 Trestného poriadku začal trestné stíhanie a uznesením ČVS: ORP-1307/OVK-NR-2010 zo dňa 16.05.2011 podľa § 206 odsek 1 Trestného poriadku vzniesol obvinenie XXXXX za prečin zanedbanie povinnej výživy podľa § 207 odsek 1, odsek 3 písmeno b) Trestného zákona na skutkovom základe uvedenom vo výrokovej časti tohto uznesenia. 
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa § 207 odsek 3 písmeno b) Trestného zákona odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 závažnejším spôsobom konania. 
Podľa  § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Obvinený ku skutku, ktorý sa mu kladie za vinu uviedol, že ľutuje, že nebol schopný v minulosti pravidelne platiť výživné na deti XXXXX ale už uhradil celý dlh na výživnom a výživné platí ďalej pravidelne tak, ako to má stanovené rozsudkom súdu. 
Svedkyňa XXXXX uviedla, že obvinený jej vyplatil celú dlžnú sumu na výživnom prevodom na jej bankový účet a od 28.06.2011 si plní svoju vyživovaciu povinnosť pravidelne. Do dnešného dňa jej nedlží na výživnom ani cent.  Tým, že si XXXXX neplnil svoju vyživovaciu povinnosť sa deti nedostali do nebezpečenstva núdze. 
Z výsledkov dokazovania vyplynulo, že obvinený XXXXX uhradil dlžné výživné v plnom rozsahu a keďže neplatenie výživného nemalo na maloleté deti nepriaznivé následky,  rozhodla som tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Renáta Renáčová
prokurátorka